Abɛɛfo kuayɔ anya nsunsuansoɔ kɛseɛ pa ara wɔ nnipa astenam ɛnnɛ. Aboa wɔ akwan ahodoɔ pii so ama nnipa asetena atu mpɔn pa ara. Ebi ne sɛ, aboa ama nnuane abu so wɔ wiase yi mu baabiara.
Afei nso, yɛtumi dua nnua ne mfudeɛ ahodoɔ bebree a yɛmmerɛ pii te sɛ tete no. Asane nso ama yɛanya kuadwuma ho nimdeɛ a ɛdi mu a ɛboa yɛn ma yɛhunu mmerɛ pɔtee binom a ɛsɛ sɛ yɛdua nnɔbaeɛ binom.
Yei nyinaa akyi no, ɛsiane sɛ berɛboɔ biara bɔnnwoma bata ho nti, abɛɛfo kuayɔ aka nnipa asetena wɔ akwan binom so ama asetna pa ho aba asɛm kakra. Akwan a abɛɛfo kuayɔ afa so aka yɛn asetena na ɛdidi soɔ yi:
Ɛtumi ma asase no ahoɔden so te.
Kane no, na yɛn nananom de sekan ne nsɔ na ɛpam wɔn nsase yɛ mu nnwuma. Ɛsiane ɔkwan a na wɔfa so pam nsase no nti, na ɛma ahoɔden a ɛwɔ asase no mu no yɛ kɛse pa ara.
Ɛnnɛ deɛ, abɛɛfo kuayɔ nti, akuafoɔ dodoɔ no ara de nnuro na ɛdɔ wɔn nsase ansa na wɔadua wɔn nnɔbaeɛ. Animdefoɔ kyerɛ sɛ, saa nnuro yi mu binom tumi kum mmoawa a wɔwɔ asase no mu a wɔboa ma asase no nya ahoɔden no. Ɛsiane nnuro yi nti, ɛtumi kyɛ pa ara ansa na nsase binom so atumi afu ama asase no anya n’ahoɔden bio.
Bio nso, mfidie binom te sɛ trata a abɛɛfo akuafoɔ de funtum nsase ansa na wɔayɛ wɔn nnwuma no tumi tutu amena wɔ asase no so ma nsusuan tumi twi fa so. Yei nso tumi ma asase no ahoɔden so te koraa.
Ɛtumi sɛe mframa a yɛhome no
Nnuro a abɛɛfo akuafoɔ de yɛ wɔn nnwuma no tumi sɛe mframa a yɛhome kɔ yɛn mu no. Ɛsiane sɛ akuafoɔ de nnuro yi fra nsuo pete wɔn nnɔbaeɛ so anaasɛ wɔde gu nwura so dɔ wɔn nsase nti, nnuro yi tumi bɔwura mframa mu. Ɛba saa na sɛ onipa home mframa a asɛe yi bi a, ɛtumi ma yɛnya nyarewa binom a ɛyɛ hu pa ara.
Ɛtɔ da mpo a, akuafoɔ a wɔmfa adeɛ nkata wɔn hwene, wɔn nsa ne wɔn nan ho berɛ a wɔde nnuro yinom bi reyɛ adwuma no tumi fa mu yare anaa wɔhwere wɔn nkwa mpo. Yei yɛ awerɛhosɛm pa ara.
Ama mfudeɛ ne nnɔbaeɛ binom ase ahye koraa
Kane no, na ɛnyɛ den koraa sɛ yɛbɛnya atosodeɛ binom te abɛduru, kwansusuaa, ne dɛ ɛkeka ho adi. Nanso ɛnnɛ yi deɛ, ɛsiane nnuro a wɔde gu nsase ani nti, ɛyɛ den pa ara sɛ yɛbɛnya saa atosodeɛ yinom bi. Afei nso, nneɛma binom te sɛ mmire, nwa, kɔtɔ, ne wuram nam  nyinaa ho akɔ atwee wɔ meaeɛ binom ɛsiane nnuro a abɛɛfo akuafoɔ de yɛ adwuma no nti.
Ɛho nsunsuansoɔ ne sɛ, kane, abunuabunu a na yɛn nananom di no, na ahoɔdennuro ahyɛ no ma ɛfiri sɛ, na wɔnya nnɔbaeɛ ne wuram nam a wɔpɛ biara di. Nanso ɛnnɛ deɛ, ɛnyɛ deɛ yɛpɛ biara na yɛnya firi wuram ɛsiane nnuro a akuafoɔ de yɛ wɔn nnwuma no nti.
Ama nnipa apɔmuden so ate
Kane a na akuafoɔ mfa nnuro ngugu wɔn nsase ne wɔn nnɔbaeɛ so no, na wɔtumi nya nhabamma, atosodeɛ ne nnuaba binom di de sa wɔn ho yareɛ. Saa berɛ no, na nunum, nkokɔmmɛsa, akɔnfɛmtikorɔ, bɔ-mma-gu-w’akyi, awɔnwono, ne deɛ ɛkeka ho ɛnyɛ na wɔ baabiara.
Ɛnnɛ yi deɛ, saa nhabamma yinom nyinaa ase rehye. Deɛ ɛwɔ hɔ seesei no nso ntumi nyɛ adwuma wɔ nipadua no mu te sɛ kane no bio. Nnuaba a anka ɛsɛ sɛ yɛdi nya ahoɔden no nso tumi mma yɛn ahoɔden a yɛhia no bio. Ɛnnɛ, adidie mpo akɔyɛ asɛm ɛfiri sɛ, nhabamma ne nnɔbaeɛ binom a wodi kɔ wo nipadua mu no bɛtumi akɔfa nyarewa binom abrɛ wo.
Saa ɔhaw ne abenedie a abɛtɔ yɛn so yinom nyinaa firi nnuro a abɛɛfo akuafoɔ de yɛn wɔn nnwuma no.
Tɔfabɔ
Abɛɛfo kwan a wɔfa so yɛ kuadwuma no so wɔ mfasoɔ pa ara wɔ nnipa asetenam deɛ, nanso ɛho hia sɛ, yɛdwene yɛn apɔmuden, yɛn nsase, ne yɛn mfudeɛ ho yie pa ara berɛ a yɛde abɛɛfo nnoɔma reyɛ kuadwuma no. Yɛtumi yɛ saa a, ɛbɛboa ama yɛn apɔmuden, yɛn nsase, yɛn mfudeɛ, ne yɛ asetena atu mpɔn pa ara.
